b'\n_START_ARTICLE_\nKostni mozeg\n_START_SECTION_\nVrste kostnega mozga\n_START_PARAGRAPH_\nPoznamo dve vrsti kostnega mozga: rde\xc4\x8di in rumeni kostni mozeg. Rde\xc4\x8di sestoji zlasti iz krvotvornega tkiva, rumeni pa iz ma\xc5\xa1\xc4\x8dobnih celic. Krvne celice (rde\xc4\x8de krvni\xc4\x8dke, krvne plo\xc5\xa1\xc4\x8dice in bele krvni\xc4\x8dke) nastajajo v rde\xc4\x8dem kostnem mozgu. V obeh vrstah kostnega mozga so prisotne \xc5\xa1tevilne \xc5\xbeile in kapilare._NEWLINE_Ob rojstvu je ves kostni mozeg rde\xc4\x8d. Z odra\xc5\xa1\xc4\x8danjem se ga \xc4\x8dedalje ve\xc4\x8d spreminja v rumenega in pri odraslem je le \xc5\xa1e okoli polovica vsega kostnega mozga rde\xc4\x8dega. Rde\xc4\x8di kostni mozeg se nahaja pri odraslih zlasti v plo\xc5\xa1\xc4\x8datih kosteh, kot so medenica, prsnica, lobanja, rebra, hrbtenica in lopatica, in v gobastem tkivu okrajkov (epifiz) dolgih kosti (stegnenica, nadlahtnica ...). Rumeni kostni mozeg se nahaja v kostnih votlinah v srednjem predelu dolgih kosti._NEWLINE_Rumeni kostni mozeg se lahko v primeru pove\xc4\x8danih potreb, na primer pri obilnih krvavitvah, pretvori zopet v rde\xc4\x8dega in s tem se pove\xc4\x8da krvotvorna zmo\xc5\xbenost organizma.\n_START_SECTION_\nMozgovna prepreka\n_START_PARAGRAPH_\nPrepreko, ki onemogo\xc4\x8da, da bi nezrele krvne celice zapu\xc5\xa1\xc4\x8dale kostni mozeg ter za\xc5\xa1le v krvni obtok, predstavljajo krvne \xc5\xbeile. Le zrele celice, ki vsebujejo ustrezne membranske beljakovine, se lahko pri\xc4\x8dvrstijo na \xc5\xbeilni endotelij ter ga prehajajo. To pregrado lahko prehajajo sicer tudi mati\xc4\x8dne celice kostnega mozga, zato jih lahko pridobijo iz krvi, ne le neposredno iz kostnega mozga.'